คลังถกแก้สวัสดิการราชการ
รมว.คลังเดินหน้ารื้อระบบค่ารักษาพยาบาลข้าราชการ เปลี่ยนไปใช้ระบบประกันสุขภาพ คาดรัฐต้องจ่ายประกันร่วม 7 หมื่นล้าน
23 พ.ย. 2559

รมว.คลังเดินหน้ารื้อระบบค่ารักษาพยาบาลข้าราชการ เปลี่ยนไปใช้ระบบประกันสุขภาพ คาดรัฐต้องจ่ายประกันร่วม 7 หมื่นล้าน
นายสมชัย สัจจพงษ์ ปลัดกระทรวงการคลัง เปิดเผยว่า ในวันที่ 23 พ.ย.นี้ นายอภิศักดิ์ ตันติวรวงศ์ รมว.คลัง จะหารือกับสมาคมประกันวินาศภัยไทย สมาคมประกันชีวิตไทย ในรายละเอียดให้บริษัทประกันเข้ามาดูแลค่ารักษาพยาบาลทั้งระบบ หลังจากการหารือระดับเจ้าหน้าที่ทางกลุ่มประกันพร้อมที่จะดำเนินการ โดยที่การรักษาพยาบาลข้าราชการจะดีไม่น้อยไปกว่าเดิมหรือดีมากกว่าเดิม รวมถึงเบี้ยประกันที่รัฐบาลต้องจ่ายจะไม่เกินค่ารักษาพยาบาลที่รัฐบาลจ่ายอยู่ปีละ 7 หมื่นล้านบาท
อย่างไรก็ตาม รายละเอียดการทำประกันค่ารักษาพยาบาลทาง รมว.คลัง จะพิจารณาชี้ขาดอีกครั้ง ยังไม่สามารถเปิดเผยรายละเอียดได้ในขณะนี้ เนื่องจากมีกลุ่มผู้เสียประโยชน์ต่อต้านไม่เห็นด้วย ส่วนจะเริ่มดำเนินการในปี 2561 หรือไม่ขึ้นอยู่กับการพิจารณาของฝ่ายนโยบาย เพราะที่ผ่านมา พล.อ.ประยุทธ์ จันทร์โอชา นายกรัฐมนตรี ได้สั่งการให้คลังไปพิจารณาศึกษาเรื่องนี้และมารายงานให้ทราบว่าดี ไม่ดี อย่างไร
นายสมชัย กล่าวว่า การให้บริษัทประกันเข้ามาบริหารดูแลค่ารักษาพยาบาล จะทำให้การบริหารค่าใช้จ่ายมีประสิทธิภาพมากกว่ารัฐบาลดำเนินการ เช่น กลุ่มข้าราชการ และข้าราชการบำนาญจำนวนหนึ่ง ที่มีการเวียนทางให้หมอจ่ายยาแพงๆ จำนวนมากๆ เพื่อไปจำหน่ายต่อก็จะทำไม่ได้อีกต่อไป
นอกจากนี้ ยอมรับว่ายังส่งผล กระทบกับบริษัทขายยา โดยเฉพาะยาแพงๆ ที่บางครั้งไม่มีความจำเป็น จะขายยาได้น้อยลง ซึ่งรายละเอียดดังกล่าวต้องชี้แจงให้ข้าราชการเข้าใจว่า การให้บริษัทประกันเข้ามาบริหารค่ารักษาพยาบาลไม่ได้กระทบกับสิทธิการรักษาที่มีอยู่เดิมให้ลดลงแต่อย่างใด